Kaja Kallas

Kaja Kallas (aastatel 2002–2006 Kaja Leiger; sündinud 18. juunil 1977 Tallinnas) on Eesti jurist ja poliitik, 14. aprillist 2018 Eesti Reformierakonna esimees ja alates 26. jaanuarist 2021 Eesti Vabariigi peaminister. Kaja Kallas on Eesti esimene naispeaminister.

Haridus 
 1984–1992 Tallinna Lilleküla Gümnaasium, põhiharidus
 1992–1995 Tallinna 7. Keskkool, keskharidus
 1995–1999 Tartu Ülikool, õigusteaduskond, BA
 2007– Estonian Business School, MBA
 2009–2010 Estonian Business School, EMBA

Erialane töökäik 
Kaja Kallas on alates 1999. aastast Eesti Advokatuuri liige ning tegutses alates 2002. aastast vandeadvokaadina. Ta on olnud advokaadibüroo Luiga Mody Hääl Borenius ja Tark & Co partner ning Estonian Business Schooli koolitaja, Euroopa Kartellivastase Juristide Assotsiatsiooni liige. Kaja Kallas oli advokaadina spetsialiseerunud Euroopa ja Eesti konkurentsiõigusele. Tema tegevus advokaadina on peatatud alates 26. märtsist 2011, kui temast sai XII Riigikogu liige.

Poliitiline tegevus 
2010. aastal astus Kaja Kallas Rain Rosimannuse soovitusel Reformierakonda ning kogus 2011. aasta Riigikogu valimistel Harju- ja Raplamaa valimisringkonnas 7157 häält, pääsedes seega isikumandaadiga Riigikokku. Ta oli aastatel 2011–2014 XII Riigikogu liige ja Riigikogu majanduskomisjoni esimees. 

2013. aastal valiti ta Eesti Reformierakonna aseesimeheks.

2014. aasta Euroopa Parlamendi valimistel sai Kaja Kallas 21 504 häält, osutus valituks ja asus tööle Euroopa Parlamendi liikmena. Ta oli Euroopa Parlamendi liige kuni 2018. aasta septembrini, kuuludes Euroopa Demokraatide ja Liberaalide (ALDE) fraktsiooni.

Euroopa Parlamendis töötas Kaja Kallas digitaalse ühtse turu strateegiaga, energia- ja tarbijapoliitikaga ning samuti ELi ja Ukraina vaheliste suhetega. Ta seisis väikese ja keskmise suurusega ettevõtete käekäigu eest ning toonitas, et blokeeringud ja piirangud digitaalses maailmas ei lase tekkida uutel ja innovaatilistel ettevõtetel. Ta oli ELi-Ukraina parlamentaarse koostöökomisjoni (D-UA) aseesimees, kuulus tööstuse, teadusuuringute ja energeetikakomisjoni (ITRE) ning Euronesti parlamentaarsesse assambleesse (DEPA). Ta oli asendusliige siseturu- ja tarbijakaitsekomisjonis (IMCO ) ning delegatsioonis Ameerika Ühendriikidega suhtlemisel (D-US). Lisaks kuulus ta Euroopa Parlamendi digitaalse agenda töörühma ja oli Euroopa Parlamendi noorte töörühma aseesimees. Kaja Kallas oli kuue dokumendi raportöör: "E-privaatsus: eraelu austamine ja isikuandmete kaitse elektroonilise side puhul", "Tsiviilõiguse reeglid robootikale", "Digitaalse ühisturu strateegia", "Õiguslik raamistik tollialaste rikkumiste ja sanktsioonide suhtes",, "Uued võimalused energiatarbijatele", ja "Euroopa Liidu konkurentsipoliitika aastaaruanne".

Kaja Kallas on mitmel korral valitud mõjukaimate Euroopa Parlamendi liikmete hulka. 2017. aasta sügisel valis poliitikaväljaanne Politico Kallase Brüsseli mõjukaimate naiste hulka ja 2016. aasta kevadel 40 mõjukaima parlamendiliikme hulka. Sama aasta sügisel paigutas vabaühendus VoteWatch Kallase 70 mõjukaima parlamendiliikme hulka. 2017. aasta märtsis hindas VoteWatch, et Kallas oli digi- ja telekommunikatsioonipoliitikate valdkonnas mõjukuselt kuues parlamendiliige.

Novembris 2018 ilmus Kaja Kallasel raamat "MEP. 4 aastat Euroopa Parlamendis", kus ta kirjeldab oma elu ja tööd nelja Brüsselis veedetud aasta jooksul.

2019. aasta Riigikogu valimistel sai enim valijate hääli ja vastavalt ka kohti Riigikogus Kaja Kallase juhitud Eesti Reformierakond. President Kersti Kaljulaid nimetas peaministrikandidaadiks Kaja Kallase, kuid 15. aprillil Riigikogus toimunud hääletusel toetasid Kallasele valitsuse moodustamise volituste andmist vaid 45 Riigikogu liiget. Saalis viibinud Keskerakonda, EKRE-sse ja Isamaasse kuuluvast 55 liikmest oli selle vastu 53. Valitsuskoalitsiooni moodustasid hoopis Eesti Keskerakond, Eesti Konservatiivne Rahvaerakond ja Isamaa.

Kaja Kallase esimene valitsus 

Pärast Jüri Ratase valitsuse tagasiastumist 2021. aasta alguses, tegi president Kersti Kaljulaid 14. jaanuaril 2021 Kaja Kallasele ettepaneku moodustada järgmine Eesti valitsus. Kaja Kallase esimene valitsus astus ametisse 26. jaanuaril 2021.

Visiidid

Välisvisiidid

Peaminister Kaja Kallase esimene välisvisiit oli Soome. 19. veebruaril 2021 kohtus ta Helsingis Soome presidendi Sauli Niinistö ja Soome peaministri Sanna Mariniga.

Töökohad 
1995 (suvi) Advokaadibüroo Tark Grunte Sutkiene, praktikant
1996–1997 Teater Vanemuine, teatrijuhi nõunik
1997 (suvi) Advokaadibüroo Tark & Co, jurist
1998–1999 Advokaadibüroo Tark & Co, jurist
1999–2002 Advokaadibüroo Tark & Co, advokaat
2001 (märts-aprill) Advokaadibüroo Courtois et Lébel, Pariis, advokaat
2002–2006 Advokaadibüroo Tark & Co, vandeadvokaat
2003 (oktoober) Advokaadibüroo Hannes Snellmann, Helsingi, advokaat
2003–2007 AS LHV-Seesam Varahaldus, nõukogu liige
2003–2010 OÜ Pakri Tuulepark, nõukogu liige
2004–2010 OÜ Viru-Nigula Tuulepark, nõukogu liige
2004–2006 Advokaadibüroo Tark & Co, partner, vandeadvokaat
2006–2008 Advokaadibüroo Luiga Mody Hääl Borenius, vandeadvokaat
2007–2010 OÜ Hiiumaa Offshore Tuulepark, nõukogu liige
2008–2010 OÜ Paldiski Tuulepark, nõukogu liige
2008–2010 OÜ Tooma Tuulepark, nõukogu liige
2008–2010 OÜ Roheline Ring Tuulepargid, nõukogu liige
2008 OÜ Nelja Energia, juhatuse liige
2008–2010 OÜ Biofond, nõukogu liige
2008–2010 OÜ 4E Tehnoinvest, nõukogu liige
2008–2011 Advokaadibüroo Luiga Mody Hääl Borenius, konkurentsiõiguse osakonna juht, partner
2009–2010 MTÜ Eesti Tuuleenergia Assotsiatsioon juhatuse liige
2010–2014 OÜ EBS Juhtimiskoolituskeskus, õppejõud
2011–2014 XII Riigikogu liige, majanduskomisjoni esimees
2014–2018 Euroopa Parlament, liige
2019–2021 XIII Riigikogu liige
2021– Eesti Vabariigi peaminister

Tunnustus

 2022 – Euroopa poliitilise kultuuri auhind, mida Šveitsis asuv Hans Ringieri sihtasutus annab Euroopa väljapaistvatele mõtlejatele ja poliitilise kultuuri edendajatele. Kaja Kallast tunnustati poliitilise julguse eest Venemaa agressioonile vastuseismisel ja mõjuka rolli eest lääneriikide tugeva reaktsiooni tagamisel. 
 2022 – rahvusvaheline Friedrich August von Hayeki fondi auhind demokraatlike väärtuste kaitsmise eest.

Isiklikku 

Ta on Reformierakonna auesimehe Siim Kallase tütar. Tema vanaisa oli klarnetist ja saksofonist Udo Kallas.

Aastatel 2002–2006 oli ta abielus Roomet Leigeriga. 

2011. aastast elas ta koos Taavi Veskimägiga, neil sündis 8. novembril 2011 poeg. 20. juunil 2014 teatasid nad Twitteri vahendusel oma lahkuminekust. 

Septembris 2018 abiellus Kallas Arvo Hallikuga.

Viited

Välislingid 

 Koduleht
 "Politico märkis ära Kaja Kallase 40 mõjukaima europarlamendi saadiku hulgas" ERR, 19. mai 2016
 Kaja Kallas - Prime Minister of Estonia  With growing tensions between Russia and the West, how confident is Estonia in its security? Stephen Sackur interviews Estonia’s Prime Minister Kaja Kallas, BBC World News, 17. mai 2021 (24 minutit)
 "Peaministri tegelik nägu: Kaja Kallas on võimekas ja nõudlik valitsusjuht, kuid ühe suure nõrkusega" Eesti Ekspress, 1. detsember 2021
 "Suur sissevaade salamaailma | Kuidas käib Eestis sõjaaja kriisijuhtimine? Järgmised pool aastat võivad määrata meie tuleviku Eesti Ekspress, 23. märts 2022

Eesti juristid
XII Riigikogu liikmed
XIV Riigikogu liikmed
Eesti Reformierakonna poliitikud
Eestist valitud Euroopa Parlamendi liikmed
Eesti advokaadid
Tartu Ülikooli õigusteaduskonna vilistlased
Sündinud 1977
Eesti peaministrid